ועדת הפנים ואיכות הסביבה, כנסת 16, פרוטוקול מספר 560, 2005-12-21 11:45

גאלב מג'אדלה: שלום לכולכם, אני פותח את ישיבת הוועדה.

עבד-אלמאלכ דהאמשה: הזמנתם רק את המשרד לבטחון פנים?

יפה שפירא: לא.

יפה שפירא: אנחנו הזמנו גם משרד הבטחון.

יפה שפירא: הזמנו את המועצה לזכויות הילד, אבל - - -

גאלב מג'אדלה: המועצה הישראלית לשלום הילד זה ד"ר יצחק קדמן.

עמיקם שוסברגר: הוא לא הגיע?

יפה שפירא: לא.

גאלב מג'אדלה: מי אדוני?

יוסף כהן: אני עו"ד שעובד עם חאלד.

עמיקם שוסברגר: שמי עמיקם, ואני מלווה את חאלד בסיפור הזה כבר שנה.

עמיקם שוסברגר: לאחרונה, קבלתי תקציב מערוץ 1 לעשות על זה סרט.

גאלב מג'אדלה: אתה מערוץ 1?

עמיקם שוסברגר: קודם כל אני חבר שלו.

עמיקם שוסברגר: אני מחפש אחרי הילדה יחד אתו.

עמיקם שוסברגר: מעבר לכך, אני כתב פרילנס.

עמיקם שוסברגר: במקרה הזה אני עובד של ערוץ 1.

גאלב מג'אדלה: מהיכן כבודו?

עמיקם שוסברגר: מתל אביב.

נתן לוי: שמי נתן לוי, אני במאי סרטים ושותף של שוסברגר - - -

עמיקם שוסברגר: אנחנו עובדים על הפרוייקט הזה, ועל מספר פרוייקטים נוספים, שקשורים לאחווה בין ערבים ליהודים.

גאלב מג'אדלה: אני מתכבד לפתוח את וועדת הפנים ואיכות הסביבה של הכנסת לדון בהצעה לסדר שהגיעה אלינו ממזכירות הכנסת ומנשיאות הכנסת לדיון מהיר על פי בקשתו של חבר הכנסת דהאמשה בנושא: מה עולה בגורלה של ילדה שנחטפה.

גאלב מג'אדלה: מה שם הילדה?

מוחמד חאלד כרמי: נוראן חאלד אלכרמי.

גאלב מג'אדלה: חבר הכנסת דהאמשה, בבקשה

עבד-אלמאלכ דהאמשה: נוראן חאלד אלכרמי, ילדה בת 10, היתה ב-21 בדצמבר 2002 – בדיוק ביום הזה לפני שלוש שנים--

מוחמד חאלד כרמי: היא היתה אז כמעט בת 8.

עבד-אלמאלכ דהאמשה: אדוני היושב ראש, אנחנו היום בדיוק שלוש שנים לאחר מכן – 21 בדצמבר, 2005.

עבד-אלמאלכ דהאמשה: באותו יום היה עוצר בטול כרם, והילה הזאת נחטפה מביתה, מעירה וממשפחתה, ומאז לא יודעים מה קרה אתה.

גאלב מג'אדלה: היא היתה אז בת 8?

עבד-אלמאלכ דהאמשה: כן.

עבד-אלמאלכ דהאמשה: אני חשבתי שהיא היתה בת 10.

עבד-אלמאלכ דהאמשה: אני לומד מהמשפחה והנכבדים המלווים את האב שנמצא אתנו כאן, שנעשו מאמצים רבים בכדי לנסות להגיע לאיזשהו קצה חוט ולהגיע לילדה.

עבד-אלמאלכ דהאמשה: יש כל מני חלקי מידע, ויש גם טענות קשות כלפי המשטרה, על כך שאין היא עושה את חובתה, על כך שאין היא מתייחסת לענין ברצינות, ועל כך שכביכול אין היא רוצה לגלות מה עלה בגורלה של אותה ילדה.

עבד-אלמאלכ דהאמשה: אני גם יודע שהיתה חקירה, ושהיו אנשים שהיו שותפים.

עבד-אלמאלכ דהאמשה: יש בחורה אחת, שהעידה על עצמה על כך שהיא היתה שותפה לחטיפה, ועדה שראתה את החטיפה.

עבד-אלמאלכ דהאמשה: יש לה עדות במשטרה.

עבד-אלמאלכ דהאמשה: רק היום בבוקר שמעתי מהאב על כך שיש עכשיו עדה נוספת, שמעורבת בענין, ויש לה מה להוסיף ולהעיד על הענין.

עבד-אלמאלכ דהאמשה: כל המאמצים כדי שהמשטרה תציג כאן עמדה ברורה ונכונה לגבי מה שהיא עושה ומה שהיא לא עושה, עלו בתוהו.

עבד-אלמאלכ דהאמשה: לא רק זאת: ישנם כיווני ראיה, עדויות או חלקי מידע המצביעים על כך שמי שחטפו את הילדה הם אנשי שב"כ או משת"פים עם השב"כ, ושהשב"כ עומד מאחורי כל הסיפור.

עבד-אלמאלכ דהאמשה: לכן הענין הזה כל כך נעלם, אף אחד לא רוצה להזיז יד או רגל, והמשטרה לא משתפת פעולה.

עבד-אלמאלכ דהאמשה: כל אלה הם חשדות, בשלב זה.

עבד-אלמאלכ דהאמשה: ציינתי בבקשה שלי, וזה בוודאי היה גלוי ולא סוד, שחייבים לזמן את השב"כ בנושא, או את נציגו.

עבד-אלמאלכ דהאמשה: לאחר שאדוני ישמע וינהל את הישיבה הזאת, הייתי מציע לאדוני היושב ראש, אם ימצא לנכון – ואני כמעט בטוח שימצא לנכון – לזמן ישיבה נוספת עם הגורמים האלה, ועם גורמים נוספים שאולי יתגלו במהלך הדיון, בכדי לקיים ישיבה ממצה וברורה וכדי שאנחנו נגיע לחקר האמת.

עבד-אלמאלכ דהאמשה: ילדה נחטפה במדינת ישראל, שהיא מדינת חוק.

עבד-אלמאלכ דהאמשה: מה קורה?

עבד-אלמאלכ דהאמשה: שלוש שנים – היום מתחילים את השנה הרביעית – ועד לרגע זה אין שביב מידע מבוסס, נכון ואמיתי.

עבד-אלמאלכ דהאמשה: לא יודעים מה קורה.

עבד-אלמאלכ דהאמשה: תודה רבה, אדוני.

גאלב מג'אדלה: האם אדוני רוצה להוסיף על דבריו של חבר הכנסת דהאמשה?

מוחמד חאלד כרמי: כן, אני רוצה להוסיף שאם המשטרה היתה פועלת נכון, הילדה היתה בבית לפני שלוש שנים.

מוחמד חאלד כרמי: הילדה נחטפה מטול כרם.

מוחמד חאלד כרמי: מי שחטפה אותה זיהתה את התמונה של הילדה מתוך 20 תמונות – התמונה היחידה שנמצאה אצלה.

מוחמד חאלד כרמי: יש תמונה של אחותה, שדומה לה, באותו גיל שבו היא היתה, והיא הפרידה בין השתיים.

מוחמד חאלד כרמי: היא אמרה היכן נמצאת הילדה.

מוחמד חאלד כרמי: הלכנו לאותו מקום--

גאלב מג'אדלה: האם זהותה של החוטפת ידועה לכם?

מוחמד חאלד כרמי: כן.

מוחמד חאלד כרמי: הראשונה היתה נהאייה ראש דיטאחי מכפר עבוש.

מוחמד חאלד כרמי: היא מסרה עדות במשטרת טייבה.

גאלב מג'אדלה: כפר עבוש נמצא בגדה?

מוחמד חאלד כרמי: כן.

גאלב מג'אדלה: מי שלח אותה לחטוף אותה?

גאלב מג'אדלה: למה היא חטפה אותה?

מוחמד חאלד כרמי: את זה תשאל את המשטרה.

גאלב מג'אדלה: המשטרה חקרה אותה?

מוחמד חאלד כרמי: המשטרה חקרה אותה, ויש לי עדות מפורטת שנמצאת אצלי כרגע.

מוחמד חאלד כרמי: היא סיפרה היכן הילדה נמצאת – בבית מסוים בטירה.

מוחמד חאלד כרמי: הלכנו וזיהינו את הבית, בדקנו את הבית ולא מצאנו.

מוחמד חאלד כרמי: לקחנו את האישה לטול כרם, והאישה אמרה שהביאו את הילדה אליה, ולקחו אותה.

מוחמד חאלד כרמי: הכל מוקלט.

גאלב מג'אדלה: היא תושבת טירה?

מוחמד חאלד כרמי: היא לא תושבת טירה; היא תושבת בלאטה, אבל נמצאת בלא תעודת זהות בטירה כבר הרבה שנים.

מוחמד חאלד כרמי: היא משת"פית.

גאלב מג'אדלה: מה שמה של האישה הזאת?

מוחמד חאלד כרמי: אילהם חנון.

מוחמד חאלד כרמי: לקחתי את אילהם חנון למשטרת ישראל, והיא נתנה עדות מפורטת וסיפרה הכל.

גאלב מג'אדלה: באיזו תחנה?

מוחמד חאלד כרמי: בתחנת טייבה וב-DCO טול כרם.

מוחמד חאלד כרמי: יש בחורה נוספת בשם סנירה חדיידה, שנתנה עדות במשטרת אריאל.

מוחמד חאלד כרמי: סנירה חדיידה מעורבת גם היא בחטיפה, והם מסרו את הילדה לבחורה בשם חייאת שמי, שנמצאת בבאר שבע.

מוחמד חאלד כרמי: היא תושבת עזה בלא תעודת זהות, וכרגע היא נמצאת בטירה.

גאלב מג'אדלה: חייאת שמי נמצאת כרגע בטירה?

מוחמד חאלד כרמי: כרגע היא נמצאת בטירה.

מוחמד חאלד כרמי: בזמנו היא היתה בבאר שבע.

עבד-אלמאלכ דהאמשה: גם היא משת"פית?

מוחמד חאלד כרמי: כולם – כל הקבוצה היא קבוצה של משת"פית.

מוחמד חאלד כרמי: כולן עובדות בניקיון ובזנות.

גאלב מג'אדלה: אבל מה הרקע, לדעתך?

מוחמד חאלד כרמי: אנחנו יודעים שיש ילדה שנחטפה, ושיש חוטפים.

מוחמד חאלד כרמי: תתפסו את החוטפים, תחזירו את הילדה ותרדו מהרקע.

מוחמד חאלד כרמי: אין לי רקע.

מוחמד חאלד כרמי: לא עשיתי שום דבר - - - להביא את הילדה.

מוחמד חאלד כרמי: שלוש שנים אני פועל בדרכים חוקיות – אני הולך למשטרה, לפה ולשם.

מוחמד חאלד כרמי: שלוש שנים אני לא עובד אלא חוקר את הענין.

מוחמד חאלד כרמי: אני רץ לכל מקום – הלכתי ללוד, לתל אביב, לחדרה.

מוחמד חאלד כרמי: היתה לי אינפורמציה על חדרה.

מוחמד חאלד כרמי: הלכתי לחדרה, ויש שתי בחורות שכמעט הלכו מכות כדי להחזיר את הילדה – אחת רוצה ואחת לא.

מוחמד חאלד כרמי: היו עדים.

מוחמד חאלד כרמי: לקחתי את העדים למשטרת חדרה בענין, ולא עשו שום דבר.

גאלב מג'אדלה: מיהן השתיים בחדרה?

מוחמד חאלד כרמי: בחורה אחת בשם סניי אל-באנה, ואחותה מאייס אל-באנה.

עבד-אלמאלכ דהאמשה: אחת רצתה לתת לך את הילדה, והשניה לא?

מוחמד חאלד כרמי: השניה לא.

גאלב מג'אדלה: הן ידעו היכן הילדה?

מוחמד חאלד כרמי: בוודאי.

מוחמד חאלד כרמי: הן החזיקו את הילדה.

מוחמד חאלד כרמי: הילדה מסתובבת בין כמה בנות מהעולם התחתון, והמשטרה לא מתערבת בכלל.

מוחמד חאלד כרמי: אני הולך לאדון פדלון, והוא אומר לי שזה ענין שקרה בשטחים - - - משטרת פלסטין תשתף אותנו.

מוחמד חאלד כרמי: כל הזמן מעיפים אותי כך.

מוחמד חאלד כרמי: שעתיים אני נכנס לאדון פדלון, מחכה בחוץ, כן נמצא ולא נמצא, אני מוסר עדות.

מוחמד חאלד כרמי: בקיצור, יש משהו מוזר בתיק הזה.

מוחמד חאלד כרמי: בקיצור, אני רוצה את הילדה שלי.

מוחמד חאלד כרמי: אני עדיין פועל בסבלנות, מחכה לחוק שיחזיר לי את הילדה.

מוחמד חאלד כרמי: אני מפחד שאני אאבד את הסבלנות שלי.

סנ"צ חיים פדלון: ואז מה יקרה?

מוחמד חאלד כרמי: מה יקרה?

מוחמד חאלד כרמי: אני אחזיר את הילדה.

עבד-אלמאלכ דהאמשה: איזו שאלה זו, אדון פדלון?

עבד-אלמאלכ דהאמשה: כך אתה מתייחס לאב שכול, שמחפש את בתו?

עבד-אלמאלכ דהאמשה: זו שאלה קנטרנית, עם כל הכבוד.

עבד-אלמאלכ דהאמשה: "אז מה יקרה?" – למה אתה צריך לתקוף אותו בצורה הזאת?

סנ"צ חיים פדלון: הוא אומר שהוא יאבד את הסבלנות.

סנ"צ חיים פדלון: למה הוא מתכוון?

עבד-אלמאלכ דהאמשה: תפקידך לא לשאול.

עבד-אלמאלכ דהאמשה: אתה בא לכאן כדי לתת תשובות, ולא לשאול שאלות.

יוסף כהן: אני רוצה להוסיף שיש תיעוד של קלטות וצילומים של פיירוז ושל אילהם, בשיחות שמורות על כך שאילהם היתה בין החוטפים, שידוע לה היכן נמצאת הילדה, ושיש לה קשר עם אנשים – יש לנו הקלטות בהן מאיימים עליה שלא תספר.

יוסף כהן: יש כבר רצון מצד פיירוז לפתוח את הסיפור הזה, למרות שהיא אישה זונה.

יוסף כהן: זה לא משנה כרגע את העובדה, לפיה יש הוכחות ברורות למי שהשתתף, ואף אחד לא נחקר ולא נעצר.

יוסף כהן: זהו דבר שהוא בלתי נסבל.

יוסף כהן: הפירוש למצב הזה הוא פירוש מאוד עצוב.

יוסף כהן: כלומר, אין רצון.

יוסף כהן: מישהו מחפה כאן מבפנים על כל התיק הזה, ומדובר כאן בחטיפה של ילדה.

יוסף כהן: מה עוד צריך כדי שמשטרת טייבה או משטרת אריאל תביא את האנשים לחקירה, תעצור אותם לחקירה ותגיע לחוטפים?

עמיקם שוסברגר: אני מסתובב עם חאלד כבר למעלה משנה.

עמיקם שוסברגר: הוא מדבר על הקלטות סתר ועל צילומים – זה משהו ששנינו עשינו ביחד.

עמיקם שוסברגר: כפי שחאלד אומר, אנחנו מסתובבים בין סרסורים, זונות ואנשי העולם התחתון.

עמיקם שוסברגר: אנחנו עושים את העבודה שהמשטרה לא עושה, לצערי הרב.

עמיקם שוסברגר: יספרו לכם סיפורים, ויגידו לכם: חקרנו, ומדובר בשמועות.

עמיקם שוסברגר: בתחילת הדרך היה קצין מודיעין בדימוס ממרחב הנגב בשם ישראל אריאלי, שעזר בחקירה של הפרשה הזאת.

עמיקם שוסברגר: הוא זימן ישיבה עם קצין אח"ק של משטרת ש"י בשם וייסקופ – אני לא יודע את הדרגה שלו.

עמיקם שוסברגר: באותו מעמד ישב גם ראש ימ"ר שי"י.

עמיקם שוסברגר: הוא ביקש שיביאו אליו את התיק, ועבר על התיק, ואמר באופן חד-משמעי לעיני כל הנוכחים, שבתיק הזה, לגביו מר פדלון טוען שהוא הגיע למבוי סתום, יש למעלה מ-30 נושאים שלא נבדקו כלל.

עמיקם שוסברגר: כשאנחנו מדברים על נושאים, לא מדובר על איזושהי ממחטה שמצאנו, או פיסת נייר כלשהי; מדובר בשמות, ואם תרצה אני אתן לך את זה.

עמיקם שוסברגר: דיברנו על זה – כל מה שיש לי אני נותן לך.

עמיקם שוסברגר: מדובר בשמות של אנשים, שקשורים במעגל הראשון, השני והשלישי של החטיפה, בעבר ובהווה.

עמיקם שוסברגר: אנחנו מגיעים עם אינפורמציה למשטרת טייבה, ואומרים להם: יש עדות על כך שיש מישהו בלוד – עזרו לנו למצוא את הכתובת שלו, ואנחנו נלך ונביא את הילדה.

עמיקם שוסברגר: אומרים לנו: תחזור ביום ראשון.

עמיקם שוסברגר: למה אתה לא הולך למשטרת לוד?

עמיקם שוסברגר: למה לא למשטרת רמלה?

עמיקם שוסברגר: מי אתם?

עמיקם שוסברגר: מה אתם רוצים?

עמיקם שוסברגר: רגע, צריך לחשוב.

עמיקם שוסברגר: התיק הזה לא נחקר.

עמיקם שוסברגר: יספרו לכם סיפורים, אבל התיק הזה לא נחקר.

עמיקם שוסברגר: אומר את זה וייסוקפ.

עמיקם שוסברגר: יש יותר מ-30 נושאים שלא נבדקו בכלל.

עמיקם שוסברגר: אני חוזר על הדברים שאומרים האב ועורך הדין כהן: יש איזשהו ענין שהתיק הזה לא ייחקר, ולא ימצאו את הילדה.

עמיקם שוסברגר: לכן האבא אומר שהוא מאבד את הסבלנות.

עמיקם שוסברגר: זה לא משום שהוא אדם עצבני, מר פדלון.

סנ"צ חיים פדלון: יכול להיות שטעיתי.

עמיקם שוסברגר: הוא מאבד את הסבלנות משום שיש אנשים – ולא איש אחד – שאומרים שהם ראו את הילדה לפני חודש וחצי ולפני שלושה חודשים.

עמיקם שוסברגר: בעזרת השם היא חיה, ומשטרת ישראל צריכה לעשות את העבודה שלה, ולמצוא את הילדה.

יוסף כהן: מה היה קורה אם הבת שלך היתה נחטפת?

יוסף כהן: גם אז היית יושב ושואל את השאלות האלה?

סנ"צ חיים פדלון: ראשית, אנחנו נכנסנו לחקירה למרות שמדובר בשטח A.

עמיקם שלוסברגר: היום זה שטח A.

סנ"צ חיים פדלון: גם אז זה היה שטח A.

מוחמד חאלד כרמי: לא, הבית שלי נמצא בשטח C.

מוחמד חאלד כרמי: טול כרם בשטח C.

מוחמד חאלד כרמי: באותו זמן היה עוצר מלא – אין לנו משטרה, המשטרה תחת עוצר.

מוחמד חאלד כרמי: תחנת המשטרה היתה הרוסה לגמרי.

מוחמד חאלד כרמי: אין תחנה.

מוחמד חאלד כרמי: אין להם מקום ללכת לשם.

מוחמד חאלד כרמי: בנוסף, היה עוצר.

מוחמד חאלד כרמי: היו טנקים ונגמ"שים – הכל היה ברחוב.

מוחמד חאלד כרמי: אני רוצה לדעת איך רכב כזה נכנס בעוצר, ולקח את הילדה ליד הטנקים.

מוחמד חאלד כרמי: ארבעה היו ברכב – הנהג והבנות.

מוחמד חאלד כרמי: כולם משת"פים.

סנ"צ חיים פדלון: בצענו חקירה, ואחד השיקולים היה באמת העובדה שהצבא היה פעיל שם ושהמשטרה הפלסטינית היתה מנוטרלת.

סנ"צ חיים פדלון: סיבה נוספת היתה החשד שהועלה, לפיו הילדה נחטפה לישראל.

סנ"צ חיים פדלון: לפיכך נכנסנו לתמונה, וחקרנו.

סנ"צ חיים פדלון: האמירה שלא בוצעה חקירה איננה נכונה.

סנ"צ חיים פדלון: היה צוות חקירה מיוחד, שמונה עם קצין וחוקרים.

גאלב מג'אדלה: מי עומד בראשו?

יוסף כהן: אפשר לקבל פרוטוקול של החקירה?

גאלב מג'אדלה: אדוני, תוכל לשאול שאלות אחר כך.

גאלב מג'אדלה: מי עומד בראש צוות החקירה?

סנ"צ חיים פדלון: בזמנו זה היה רב פקד וואל חיזראן, שהיה ראש בצח"מ.

סנ"צ חיים פדלון: זה התיק – יש כאן מספיק מסמכים שמצביעים על כך שחקירה אכן בוצעה.

סנ"צ חיים פדלון: כל מידע שנמסר על ידי האב, שבצע חקירה פרטית, נבדק.

סנ"צ חיים פדלון: אותה טאקי היתה עצורה – הבאנו אותה לבית משפט.

סנ"צ חיים פדלון: גם את תושב טירה, לגביו נטען שהוא מעורב בחטיפה, הבאנו לבית המשפט.

סנ"צ חיים פדלון: מעצרו הוארך פעמיים, והוא שוחרר.

סנ"צ חיים פדלון: טאקי הזאת מסרה מספר גירסאות, וחזרה בה מהגירסה.

סנ"צ חיים פדלון: היא טענה שהמשטרה הפלסטינאית לחצה עליה למסור את הסיפור הזה של החטיפה.

סנ"צ חיים פדלון: בסופו של דבר, הגרסה שלה לא היתה אמינה, ואי אפשר להגיש כתב אישום נגד הבחור מטירה על סמך העדות שלה.

סנ"צ חיים פדלון: היא נרצחה אחר כך בטול כרם.

סנ"צ חיים פדלון: אנחנו לא יודעים מה הרקע לרצח – כנראה משהו שקשור לסכסוכים שם.

סנ"צ חיים פדלון: מדי פעם האב מסר לנו מידע.

סנ"צ חיים פדלון: הוא קבל כל מני שמועות, רסיסי מידע ומידעים מבוססים או לא, מכל מני גורמים.

סנ"צ חיים פדלון: להערכתנו, חלק מהאנשים פשוט עבדו עליו, וחלקם אולי רצו לסחוט ממנו כספים.

סנ"צ חיים פדלון: בין אם המידע היה מבוסס ובין אם לאו, בדקנו כמעט כל מידע.

סנ"צ חיים פדלון: יצאנו לכל מקום שהוא אמר – פעם בטירה, פעם בירושלים, פעם בכפר קאסם.

מוחמד חאלד כרמי: יש לך עדות של סנירה חדיידה?

סנ"צ חיים פדלון: יש לי עדויות של אנשים רבים שנחקרו.

מוחמד חאלד כרמי: תן לי עדות של סנירה חדיידה.

גאלב מג'אדלה: אדוני, אנחנו מאוד מבינים את המצב.

גאלב מג'אדלה: חבר הכנסת דהאמשה, קוראים לנו להצבעה בנושא רופאי השיניים.

גאלב מג'אדלה: אני מבקש מאוד מאדוני – זה חוק שמתגלגל שנים רבות, וחייבים להצביע בעדו.

גאלב מג'אדלה: אנחנו נצא להפסקה בת חמש דקות.